KLASA: 034-05/25-01/8

URBROJ: 711-02-02/02-2025-5

Zagreb, 13. veljače 2025.

**MARTIN KOZJAK**

**direktor trgovačkog društva**

**Komunalno poduzeće Križevci d.o.o.**

**za obavljanje komunalne djelatnosti**

**Predmet: mišljenje na zahtjev obveznika Martina Kozjaka**

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) je 17. siječnja 2025. zaprimilo zahtjev za davanje mišljenja koji je podnio Martin Kozjak, direktor trgovačkog društva Komunalno poduzeće Križevci d.o.o. za obavljanje komunalne djelatnosti, a povodom kojeg je Povjerenstvo otvorilo predmet KLASE: 034-05/25-01/8. U predmetnom zahtjevu obveznika zanima predstavlja li povredu Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) korištenje službenog automobila u privatne svrhe uz uvjet plaćanja naknade za to korištenje od strane obveznika trgovačkom društvu u kojem je obveznik direktor i koje je vlasnik vozila.

Povodom navedenog zahtjeva obveznika, Povjerenstvo je u sastavu Ines Pavlačić, kao zamjenice predsjednice Povjerenstva, te Nike Nodilo Lakoš, Igora Lukača, i Ane Poljak, kao članova Povjerenstva, na temelju članka 32. stavka 1. podstavka 3. ZSSI-a na 71. sjednici održanoj 13. veljače 2025. obvezniku dalo mišljenje kako slijedi.

Člankom 3. stavkom 1. točkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici u smislu toga Zakona.

Povjerenstvo je uvidom u registar Trgovačkog suda u Bjelovaru utvrdilo da je Martin Kozjak direktor trgovačkog društva Komunalno poduzeće Križevci d.o.o. za obavljanje komunalne djelatnosti kojemu su osnivači Grad Križevci, Općina Sveti Petar Orehovec, Općina Sveti Ivan Žabno, Općina Kalnik i Općina Gornja Rijeka, slijedom čega je imenovani dužan pridržavati se odredbi ZSSI-a.

Člankom 8. stavcima 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

Povjerenstvo je obveznika dopisom od 27. siječnja 2025. KLASA: 034-05/25-01/8, URBROJ: 711-02-02/02-2025-02, zatražilo dostavu Ugovora o radu, kao i općeg akta društva kojim je regulirano korištenje službenog automobila na koje je traženje obveznik odgovorio porukom elektroničke pošte od 31. siječnja 2025. U poruci je obveznik dostavio Ugovor o radu od 15. ožujka 2022. sklopljen između Komunalnog poduzeća d.o.o. iz Križevaca i obveznika Martina Kozjaka, zajedno s pripadajućim aneksima te Društveni ugovor Komunalnog poduzeća Križevci d.o.o.

Iz Ugovora o radu proizlazi, a kako je regulirano člankom 6. Ugovora, da se Komunalno poduzeće Križevci d.o.o. obvezuje direktoru društva staviti na raspolaganje osobni automobil za službene i privatne potrebe. S osnove uporabe navedenog automobila za privatne potrebe uz plaću utvrđenu točkom V. utvrđivat će se i plaća u naravi u skladu s odredbama članka 22. Pravilnika o porezu na dohodak i to 1% od nabavne vrijednosti. Sve troškove održavanja, goriva, registracije i osiguranja službenog vozila snosi društvo.

Aneksom Ugovora od 27. travnja 2022. kao trošak koji direktor ima u izvršavanju poslova prema Ugovoru o radu, a koje ima snositi Komunalno poduzeće Križevci d.o.o., navodi se i nova stavka – troškovi službenog vozila za dolazak i odlazak s posla.

Povodom navedenog zahtjeva obveznika, Povjerenstvo je na temelju članka 32. stavka 1. podstavka 3. ZSSI-a na 71. sjednici održanoj 13. veljače 2025. obvezniku dalo mišljenje kako slijedi.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Sukladno članku 22. Pravilnika o porezu na dohodak („Narodne novine“, br. 10/2017., 128/2017., 106/2018., 1/2019., 80/2019., 1/2020., 74/2020., 138/2020., 1/2021., 102/2022., 112/2022., 156/2022., 1/2023., 3/2023., 56/2023., 143/2023. i 16/2025., u daljnjem tekstu: Pravilnik) i Uputi Porezne uprave u vezi poreznog tretmana prijevoznih sredstava, KLASA: 410-10/18-01/01; URBROJ: 513-07-21-01/18-1; Zagreb, 27. ožujka 2018., korištenje službenih osobnih automobila u privatne svrhe smatra se primitkom u naravi. Primici u naravi koje po toj osnovi poslodavac omogućuje svojim radnicima smatraju se plaćom te podliježu plaćanju poreza i doprinosa na isti način kao i plaća u novcu za redovan rad.

Iz članka 6. Ugovora o radu obveznika proizlazi da će se s osnove uporabe službenog automobila za privatne potrebe uz plaću utvrđivati i plaća u naravi u skladu s odredbama članka 22. Pravilnika o porezu na dohodak.

S obzirom da je korištenje službenog vozila u privatne svrhe u ovoj situaciji ugovoreno ugovorom o radu kao plaća koju čine plaća te primitak u naravi u svezi sa nesamostalnim radom za poslodavca temeljem korištenja službenog vozila u privatne svrhe, korištenje službenog automobila Komunalnog poduzeća Križevci d.o.o. od strane obveznika Martina Kozjaka ne smatra se dodatnom naknadom obveznika iz članka 7. točke d) ZSSI-a već se ima smatrati njegovom plaćom u smislu odredbe članka 5. stavka 1. točke 2. ZSSI-a,

Sukladno navedenome, u konkretnom slučaju ne bi došlo do primjene odredbi ZSSI-a o dodatnim naknadama kao niti Smjernica Povjerenstva o zabrani primitaka dodatnih naknada.

Obveznik je dužan u imovinskoj kartici u dijelu „Primanja na mjesečnoj razini od dužnosti za koju se podnosi imovinska kartica“ primanje iskazati navođenjem ukupne ugovorene bruto plaće (uključujući i primitak u naravi u bruto iznosu) te u napomeni pojasniti od kojih se stavki bruto plaća sastoji.

Samo plaćanje naknade te način eventualnog obračuna takve naknade za korištenje službenog vozila u privatne svrhe, kao i procjena zakonitosti takvog uređenja s aspekta poreznih i drugih pozitivnih propisa Republike Hrvatske nije u nadležnosti Povjerenstva te ono o tim pitanjima nije odlučivalo.

ZAMJENICA PREDSJEDNICE POVJERENSTVA

Ines Pavlačić, dipl. iur.

Dostaviti:

1. Obveznik Martin Kozjak, elektroničkom poštom
2. Objava na internetskoj stranici Povjerenstva
3. Pismohrana